Корейхэр зэгурыIуэжыну?
Илъэс зыбжанэ щIауэ къэмыхъуауэ, мы махуэхэм зэпсэлъэныгъэхэр ирагъэкIуэкI Корее Ищхъэрэмрэ Корее Ипщэмрэ. Лъэныкъуэхэр щогугъ абы ехъулIэныгъэ къыпэкIуэну икIи къэралитIым я зэхущытыкIэр иригъэфIэкIуэну.
Корейхэм я лIыкIуэхэр щызэхуэсащ гъунапкъэм пэмыжыжьэ Пхамнмундж щIыпIэм. 2015 гъэм и дыгъэгъазэ лъандэрэ ар къэралитIым я лIыкIуэхэм я япэ зэпсэлъэныгъэщ. ЗэрыхуагъэфащэмкIэ, ахэр къытеувыIэнущ лъэныкъуитIым я зэпыщIэныгъэхэр зэрырагъэфIэкIуэнум, Корее Ищхъэрэм и спортсменхэр 2018 гъэм Пхенчхан щекIуэкIыну щIымахуэ Олимп джэгухэм зэрыхэтынум епха Iуэхухэм.
Фигу къэдгъэкIыжынщи, щIышылэм и япэ махуэхэм КНДР-м и Iэтащхьэ Ким Чен Ын унафэ ищIащ Корее Ищхъэрэмрэ Корее Ипщэм-рэ я зэпыщIэныгъэхэр зэтрагъэувэжыну. КъищынэмыщIауэ, Корейхэм я Iуэхухэр зезыгъакIуэ управленэм и унафэщIым къыхигъэщащ и спортсменхэр Олимп джэгухэм хэтыну Ким Чен Ын жэрдэм зэрищIар Корее Ипщэм зэрыдиIыгъам папщIэ фIыщIэ зэрыхуищIыр.
Олимпиадэм и къалащхьэр здэщыIэ Канвондо щIыпIэм и администрацэм щыжаIащ Корее Ищхъэрэм и гупыр Джэгухэм хэтыну унафэ ящIмэ, ахэр къызэрыкIуэну круиз кхъухь яхуигъэкIуэну.
Олимп джэгухэм хэтын папщIэ КНДР-м и спортсменхэм зрагъэтхыну къыхуагъэува пIалъэр Дунейпсо Олимп Комитетым (МОК) игъэIэпхъуащ, иужьрей Iуэхугъуэхэм трищIыхьри.
«Ди гуапэщ къэралитIым я правительствэхэм я лIыкIуэхэр зэрызэпсалъэр. КНДР-м и атлетхэр Олимпиадэм зэрыхэтынум и гугъу пщIымэ, куэд щIауэ абыхэм допсалъэ. Зэрызрагъэтхыну пIалъэр дгъэIэпхъуащ спортсменхэм дадэIэпыкъун папщIэ», жиIащ МОК-м и лэжьакIуэм.
Фигу къэдгъэкIыжынщи, Олимп джэгухэр мазаем и 9 — 25-хэм екIуэкIынущ.
ЩIышылэм и 7-м КНДР-м и Iэтащхьэ Ким Чен Ын пщэрылъ ящищIащ Корее Ипщэм зэпыщIэныгъэ хуаIэ хъужын папщIэ зыхуеину псомкIи къызэрагъэпэщыну икIи къыхуриджащ блэкIар къамытIэщIыжыну.
Накэ Ксение.
«ХъыбарыщIэхэр» РИА
